title: 2017 m. rugsėjo 28 d. Komisijos įgyvendinimo reglamentas (ES) 2018/34, kuriuo nustatomi informacijos apie mokesčius dokumento ir jo bendro simbolio standartizuoto pateikimo formato techniniai įgyvendinimo standartai pagal Europos Parlamento ir Tarybos direktyvą 2014/92/ES (Tekstas svarbus EEE. )

text:
11.1.2018

                  LT

                  Europos Sąjungos oficialusis leidinys

                  L 6/37

            KOMISIJOS ĮGYVENDINIMO REGLAMENTAS (ES) 2018/34
      2017 m. rugsėjo 28 d.
      kuriuo nustatomi informacijos apie mokesčius dokumento ir jo bendro simbolio standartizuoto pateikimo formato techniniai įgyvendinimo standartai pagal Europos Parlamento ir Tarybos direktyvą 2014/92/ES
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2014 m. liepos 23 d. Europos Parlamento ir Tarybos direktyvą 2014/92/ES dėl mokesčių, susijusių su mokėjimo sąskaitomis, palyginamumo, mokėjimo sąskaitų perkėlimo ir galimybės naudotis būtiniausias savybes turinčiomis mokėjimo sąskaitomis (1), ypač į jos 4 straipsnio 6 dalies trečią pastraipą,
      kadangi:

                  (1)

                  pagal Direktyvą 2014/92/ES valstybės narės privalo užtikrinti, kad mokėjimo paslaugų teikėjai vartotojui popieriuje arba kitoje patvarioje laikmenoje laiku pateiktų informacijos apie mokesčius dokumentą, kuriame, galutiniame su mokėjimo sąskaita susijusių tipiškiausių paslaugų sąraše, būtų pateikti standartizuoti terminai ir, jei mokėjimo paslaugų teikėjas teikia tokias paslaugas, atitinkami mokesčiai už kiekvieną paslaugą. Valstybės narės turi paskelbti galutinius sąrašus, į kuriuos įtraukta standartizuota Sąjungos terminija, nustatyta Komisijos deleguotuoju reglamentu (ES) 2018/32 (2);

                  (2)

                  tam, kad informacijos apie mokesčius dokumentu būtų pasiekti Direktyvoje 2014/92/ES nustatyti tikslai, o vartotojams būtų suteikta visa reikiama informacija, leidžianti lengviau atlikti palyginimą ir užtikrinanti skaidrumą, mokėjimo paslaugų teikėjai turėtų naudoti standartinę informacijos apie mokesčius dokumento formą ir laikytis tikslių informacijos apie mokesčius dokumento pildymo instrukcijų;

                  (3)

                  informacijos apie mokesčius dokumento paskirtis – prieš sutarties dėl mokėjimo sąskaitos sudarymą informuoti vartotojus, kad jie galėtų palyginti įvairius mokėjimo sąskaitų pasiūlymus, todėl mokėjimo paslaugų teikėjas, naudodamas standartinę formą, turėtų parengti po vieną informacijos apie mokesčius dokumentą kiekvienai vartotojams siūlomai mokėjimo sąskaitai;

                  (4)

                  tam, kad vartotojai galėtų išsirinkti jų poreikius geriausiai atitinkantį sąskaitos pasiūlymą, ir siekiant užtikrinti aukšto lygio standartizaciją, turėtų būti sudaryta galimybė pateikti tinkamą paketų derinį, todėl mokėjimo paslaugų teikėjui turėtų būti leidžiama pateikti daugiau nei vieną su ta sąskaita susijusį informacijos apie mokesčius dokumentą, bet kiekviename iš šių dokumentų turi būti apibūdinamas bent vienas paketas;

                  (5)

                  kad vartotojams būtų lengviau suprasti įvairių tipų paketų turinį ir mokesčius, informacijos apie mokesčius dokumente paketai turėtų būti išvardyti atskirai;

                  (6)

                  jei paslaugos, viršijančios pakete numatytą paslaugų apimtį, nėra įtrauktos į nacionalinį galutinį tipiškiausių paslaugų sąrašą ir todėl nėra nurodytos informacijos apie mokesčius dokumente, jos turi būti nurodytos atskiroje lentelėje, o ne kartu su informacija apie paketo turinį, kad vartotojas aiškiai suprastų, ką apima paketas;

                  (7)

                  kadangi kiekvieno vartotojams pateikiamo informacijos apie mokesčius dokumento turinys priklauso nuo konkretaus mokėjimo paslaugų teikėjo paslaugų pasiūlymo ir nuo kiekvienos valstybės narės galutinio su mokėjimo sąskaita susijusių tipiškiausių paslaugų sąrašo, siekiant užtikrinti bendrojoje rinkoje siūlomų mokėjimo sąskaitų palyginamumą, informacijos apie mokesčius dokumento formoje turėtų būti tam tikros antraštinės dalys, pagal kurias būtų skirstomos įvairios paslaugos;

                  (8)

                  todėl informacijos apie mokesčius dokumento formoje turėtų būti atskira lentelė, kurią pildytų mokėjimo paslaugų teikėjai, privalantys nurodyti ir išsamų išlaidų rodiklį;

                  (9)

                  šis reglamentas grindžiamas Europos priežiūros institucijos (Europos bankininkystės institucijos, EBI) Komisijai pateiktais techninių įgyvendinimo standartų projektais;

                  (10)

                  EBI surengė atviras viešas konsultacijas dėl techninių įgyvendinimo standartų projektų, kuriais grindžiamas šis reglamentas, išanalizavo galimas susijusias sąnaudas ir naudą bei paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį, nuomonės (3),

            PRIĖMĖ ŠĮ REGLAMENTĄ:
      1 straipsnis
      Informacijos apie mokesčius dokumento ir jo bendro simbolio forma
      1.   Mokėjimo paslaugų teikėjai naudoja priede nustatytą formą ir užpildo ją, kaip išdėstyta 2–13 straipsniuose.
      2.   Mokėjimo paslaugų teikėjai negali pakeisti informacijos apie mokesčius dokumento formos užpildydami jį kitaip, nei nustatyta šiame reglamente. Mokėjimo paslaugų teikėjai laikosi formoje nustatyto informacijos pateikimo ir jos antraščių bei paantraščių eiliškumo. Informacijos apie mokesčius dokumentas:

                  a)

                  pateikiamas A4 formato vertikaliame lape;

                  b)

                  pirmo puslapio viršuje – pavadinimas „Informacijos apie mokesčius dokumentas“, išdėstytas lapo viduryje, tarp mokėjimo paslaugų teikėjo logotipo viršutiniame kairiajame dokumento kampe ir bendro simbolio viršutiniame dešiniajame dokumento kampe;

                  c)

                  žymimas bendru simboliu, kuris yra 2,5 cm × 2,5 cm dydžio ir priede nustatytoje formoje pateikto pavyzdžio;

                  d)

                  naudojamas 11 dydžio Arial tipo ar kitas į Arial panašus šriftas, išskyrus pavadinimą „Informacijos apie mokesčius dokumentas“, kuriam naudojamas pusjuodis 16 dydžio šriftas; antraštėms naudojamas 14 dydžio pusjuodis šriftas, o paantraštėms – 12 dydžio pusjuodis šriftas, nebent pagal nacionalinę teisę privaloma arba vartotojo ir mokėjimo paslaugų teikėjo susitarta naudoti didesnį šriftą arba Brailio raštą, skirtą regos sutrikimų turintiems asmenims;

                  e)

                  spausdinamas nespalvotai, išskyrus mokėjimo paslaugų teikėjo logotipą ir bendrą simbolį, kurie gali būti spalvoti, kaip nustatyta 2 straipsnyje;

                  f)

                  antraštėms naudojama pustamsė pilka, RŽM spalvų modelio atspalvis 166,166,166, o paantraštėms – šviesiai pilka, RŽM spalvų modelio atspalvis 191,191,191;

                  g)

                  puslapiai numeruojami.

            3.   Mokėjimo paslaugų teikėjas pateikia atskirą informacijos apie mokesčius dokumentą kiekvienai vartotojui siūlomai sąskaitai.
      4.   Nepaisant Direktyvos 2014/92/ES IV skyriuje nurodyto būtiniausias savybes turinčios mokėjimo sąskaitos teikimo, jei mokėjimo paslaugų teikėjas vartotojams siūlo tik vieną mokėjimo sąskaitą, kurią galima derinti su įvairiais Direktyvos 2014/92/ES 4 straipsnio 3 dalyje nurodytais paslaugų paketais, mokėjimo paslaugų teikėjas gali pateikti daugiau nei vieną informacijos apie mokesčius dokumentą dėl tos sąskaitos, su sąlyga, kad kiekviename informacijos apie mokesčius dokumente apibūdinamas bent vienas paketas.
      2 straipsnis
      Bendras simbolis ir mokėjimo paslaugų teikėjo logotipas
      1.   Jei bendras simbolis spausdinamas spalvotai, fonui naudojamas RŽM spalvų modelio atspalvis 0/51/153 (šešioliktainėje sistemoje – 003399), o simboliui – RŽM spalvų modelio atspalvis 255/204/0 (šešioliktainėje sistemoje – FFCC00).
      2.   Mokėjimo paslaugų teikėjo logotipo ir bendro simbolio dydis yra toks pat.
      3.   Logotipas gali būti spausdinamas spalvotai tik jei bendras simbolis taip pat spausdinamas spalvotai. Jei bendras simbolis spausdinamas nespalvotai, jis turi būti aiškiai įskaitomas.
      3 straipsnis
      Sąskaitos teikėjo pavadinimas
      Sąskaitą teikiančio mokėjimo paslaugų teikėjo pavadinimas nurodomas pusjuodžiu šriftu, kairine lygiuote.
      4 straipsnis
      Sąskaitos pavadinimas
      Sąskaitos pavadinimas nurodomas pusjuodžiu šriftu, kairine lygiuote, po sąskaitos teikėjo pavadinimu.
      5 straipsnis
      Data
      Data, kurią mokėjimo paslaugų teikėjas paskutinį kartą atnaujino informacijos apie mokesčius dokumentą, nurodoma 1 straipsnio 2 dalies d punkte nustatytu šriftu, kairine lygiuote, po sąskaitos pavadinimu.
      6 straipsnis
      Įvadinis pranešimas
      1.   Informacijos apie mokesčius dokumente pateikiamas formoje nustatytas įvadinio pranešimo tekstas (eilučių intervalas – 1,15, 0 punktų prieš pastraipą ir 10 punktų po pastraipos).
      2.   Tekstą laužtiniuose skliaustuose mokėjimo paslaugų teikėjai pakeičia atitinkamų ikisutartinių ir sutartinių dokumentų pavadinimais.
      7 straipsnis
      Lentelė „Paslaugos ir mokesčiai“
      1.   Lentelėje mokėjimo paslaugų teikėjai išvardija paslaugas, įtrauktas į Direktyvos 2014/92/ES 3 straipsnio 5 dalyje nurodytą nacionalinį galutinį su mokėjimo sąskaita susijusių tipiškiausių paslaugų sąrašą, jei jie tokias paslaugas teikia, ir nurodo atitinkamus mokesčius už tas paslaugas:

                  a)

                  paslaugos įrašomos stulpelyje „Paslaugos“, kairine lygiuote, pusjuodžiu šriftu;

                  b)

                  kiekviena paslauga nurodoma tik vieną kartą ir lentelėje pateikiama atitinkamoje paantraštės skiltyje, pavyzdžiui, sąskaitos atidarymo ar tvarkymo paslaugos nurodomos paantraštės „Bendrosios su sąskaita susijusios paslaugos“ skiltyje;

                  c)

                  mokesčiai už šias paslaugas nurodomi dešinine lygiuote stulpelyje „Mokesčiai“;

                  d)

                  jei mokestis taikomas reguliariai, o ne už kiekvieną pasinaudojimą, stulpelyje „Mokesčiai“ kairine lygiuote nurodomas mokesčio taikymo periodiškumas, o atitinkamas mokestis už tą laikotarpį nurodomas šalia dešinine lygiuote; bendra metinių mokesčių suma nurodoma eilutėje po periodiškumo: pusjuodžiu šriftu kairine lygiuote pateikiama formuluotė „Iš viso metinių mokesčių“, o dešinine lygiuote nurodomas atitinkamas mokestis;

                  e)

                  naudojamas eilučių intervalas – 1, 0 punktų prieš kiekvieną paslaugą ir mokestį ir 0 punktų po kiekvienos paslaugos ir mokesčio.

            2.   Jei nė viena iš mokėjimo paslaugų teikėjo siūlomų paslaugų, priklausančių vienai paantraštės skilčiai, nėra įtraukta į nacionalinį galutinį su mokėjimo sąskaita susijusių tipiškiausių paslaugų sąrašą, visa su ta paantraštės skiltimi susijusi eilutė ištrinama, įskaitant paantraštės pavadinimą.
      3.   Jei mokėjimo paslaugų teikėjai nesiūlo vienos ar kelių paslaugų iš Direktyvos 2014/92/ES 3 straipsnio 5 dalyje nurodyto nacionalinio galutinio su mokėjimo sąskaita susijusių tipiškiausių paslaugų sąrašo arba jei paslauga nėra siūloma kartu su sąskaita, nurodoma, kad „paslauga neteikiama“.
      4.   Jei vienu ar keliais iš toliau išvardytų atvejų taikomi atskiri mokesčiai, mokėjimo paslaugų teikėjai tai paslaugai skirtame stulpelyje „Mokesčiai“ atskiroje eilutėje nurodo kiekvieno mokesčio taikymo atvejį, kanalą ar sąlygas (mokesčių tipus):

                  a)

                  jei teikiant tą pačią paslaugą taikomi skirtingi mokesčiai, kaip antai pradinis nustatymo mokestis ir tolesnis tos pačios paslaugos vykdymo mokestis;

                  b)

                  jei ta pati paslauga užsakoma, naudojama ar teikiama skirtingais kanalais, kaip antai telefonu, banko skyriuje ar internetu;

                  c)

                  atsižvelgiant į tai, ar tos pačios paslaugos atveju tenkinama specialioji sąlyga, kaip antai minimalios ar maksimalios sumos laikymasis vykdant kredito pervedimus ar pasiimant grynuosius.

            Aprašas pateikiamas kairine lygiuote, o mokestis nurodomas dešinine lygiuote.
      5.   Jei mokesčiai imami atsižvelgiant į kelių tipų mokesčių derinį (kaip antai skirtingi mokesčiai už skirtingais kanalais teikiamą paslaugą, kurie dar gali skirtis ir atsižvelgiant į tai, ar laikytasi sumos apribojimų), mokėjimo paslaugų teikėjai dešinine lygiuote pateikia ne tik 4 dalyje reikalaujamą informaciją, bet ir kiekvieno papildomo mokesčio tipo aprašą.
      8 straipsnis
      Paslaugų paketų, kurių mokesčiai yra įtraukti į paantraštės „Bendrosios su sąskaita susijusios paslaugos“ skiltyje nurodytus mokesčius, aprašas
      1.   Jei su mokėjimo sąskaita susijusių paslaugų paketo mokesčiai yra įtraukti į paantraštės „Bendrosios su sąskaita susijusios paslaugos“ skiltyje nurodytus mokesčius, visos į paketą įtrauktos paslaugos, nesvarbu, ar jos įtrauktos į Direktyvos 2014/92/ES 3 straipsnio 5 dalyje nurodytą nacionalinį galutinį su mokėjimo sąskaita susijusių tipiškiausių paslaugų sąrašą, išvardijamos lentelės „Bendrosios su sąskaita susijusios paslaugos“ skiltyje, paslaugų paketų eilutėje.
      2.   Mokėjimo paslaugų teikėjai pateikia informaciją apie mokesčius už bet kokią papildomą paslaugą, viršijančią paslaugų pakete numatytą apimtį, kaip nurodyta 10 straipsnyje.
      3.   Jei visų į paslaugų paketą įtrauktų paslaugų kiekis neribojamas, mokėjimo paslaugų teikėjai ištrina pranešimą „Šią apimtį viršijančios paslaugos bus apmokestintos atskirai“ eilutės apačioje.
      4.   Jei paslaugų paketas nėra siūlomas kartu su sąskaita ir jei paketas apmokestinamas atskirai nuo visų mokesčių už bendrąsias su sąskaita susijusias paslaugas, visa paslaugų paketo eilutė ištrinama.
      9 straipsnis
      Paslaugų paketų, kurie apmokestinami atskirai nuo paantraštės „Bendrosios su sąskaita susijusios paslaugos“ skiltyje nurodytų mokesčių, aprašas
      1.   Jei kartu su mokėjimo sąskaita mokėjimo paslaugų teikėjai siūlo su ja susijusių paslaugų paketą, kuris apmokestinamas atskirai nuo visų mokesčių už bendrąsias su sąskaita susijusias paslaugas, nurodytas paantraštės „Bendrosios su sąskaita susijusios paslaugos“ skiltyse, kuriose išvardytos paslaugos ir mokesčiai, mokėjimo paslaugų teikėjai paslaugų paketų lentelėje:

                  a)

                  išvardija visas į paketą įtrauktas paslaugas, nesvarbu, ar jos yra įtrauktos į Direktyvos 2014/92/ES 3 straipsnio 5 dalyje nurodytą nacionalinį galutinį su mokėjimo sąskaita susijusių tipiškiausių paslaugų sąrašą;

                  b)

                  nurodo, kiek kartų galima pasinaudoti kiekviena paslauga neviršijant paketo mokesčio – tai gali būti kartų skaičius arba nuoroda, kad naudojimasis paslauga neribotas;

                  c)

                  stulpelyje „Mokesčiai“ dešinine lygiuote nurodo paketo mokestį.

            2.   Jei paketo mokestis taikomas reguliariai, stulpelyje „Mokesčiai“ kairine lygiuote nurodomas periodiškumas, o kitoje eilutėje po periodiškumo – bendra metinė mokesčių suma pusjuodžiu šriftu ir naudojant formuluotę „Iš viso metinių mokesčių“.
      3.   Mokėjimo paslaugų teikėjai pateikia informaciją apie mokesčius už bet kokią papildomą paslaugą, viršijančią paslaugų pakete numatytą kiekį, kaip nurodyta 10 straipsnyje.
      4.   Jei visų į paketą įtrauktų paslaugų kiekis neribotas, mokėjimo paslaugų teikėjai ištrina pranešimą „Šią apimtį viršijančios paslaugos bus apmokestintos atskirai“ lentelės apačioje.
      5.   Jei informacijos apie mokesčius dokumente kalbama apie daugiau nei vieną paketą, kuriam taikytina 1 dalis, mokėjimo paslaugų teikėjai šiame straipsnyje nurodytą informaciją pateikia kiekvienam paketui skirtoje atskiroje lentelėje, nurodydami paslaugų paketo prekės ženklo pavadinimą, jei jis naudojamas.
      6.   Jei paslaugų paketas nėra siūlomas kartu su sąskaita arba jei su sąskaita siūlomo paslaugų paketo mokesčiai yra įtraukti į bet kokių bendrųjų su sąskaita susijusių paslaugų mokestį, mokėjimo paslaugų teikėjai ištrina visą lentelę.
      10 straipsnis
      Papildomų mokesčių už paslaugas, viršijančias su mokėjimo sąskaita susijusių paslaugų paketuose numatytą paslaugų apimtį, lentelė
      1.   Šioje lentelėje mokėjimo paslaugų teikėjai pateikia informaciją apie papildomus mokesčius už bet kokią paslaugą, viršijančią 8 ir 9 straipsniuose nurodytuose paketuose numatytą apimtį, jei ši informacija nepateikta paslaugų ir mokesčių lentelėje arba jei atitinkamas paslaugos mokestis yra kitoks, nei nurodyta lentelėje.
      2.   Jei mokėjimo paslaugų teikėjai siūlo daugiau nei vieną paketą, ir 1 dalyje nurodyti papildomi mokesčiai įvairių paketų atveju skirtingi, mokėjimo paslaugų teikėjai atskirai nurodo kiekvieno paketo mokesčius ir pateikia paslaugų paketo prekės ženklo pavadinimą, jei jis naudojamas.
      3.   Pildydami šią lentelę mokėjimo paslaugų teikėjai, kai tinkama, naudojasi šiame reglamente nustatyta forma ir struktūra.
      4.   Jei informacijos apie mokesčius dokumente nepateikiama jokios informacijos apie paslaugų paketus, mokėjimo paslaugų teikėjai ištrina 1 dalyje nurodytą lentelę.
      11 straipsnis
      Išsamus išlaidų rodiklis
      1.   Jei privaloma pagal nacionalinės teisės nuostatas, mokėjimo paslaugų teikėjai atskirame langelyje nurodo išsamų išlaidų rodiklį, į kurį įskaičiuotos visos mokėjimo sąskaitos metinės išlaidos.
      2.   Jei pagal nacionalinės teisės nuostatas mokėjimo paslaugų teikėjai nėra įpareigoti nurodyti išsamų išlaidų rodiklį, mokėjimo paslaugų teikėjai išsamaus išlaidų rodiklio lentelę ištrina.
      12 straipsnis
      Prekės ženklo pavadinimai
      Jei naudojamas prekės ženklo pavadinimas, jis nurodomas laužtiniuose skliaustuose iš karto po paslaugos pavadinimo 1 straipsnio 2 dalies d punkte nurodytu šriftu.
      13 straipsnis
      Elektroninių priemonių naudojimas
      1.   Jei informacijos apie mokesčius dokumentas teikiamas elektroninėmis priemonėmis, mokėjimo paslaugų teikėjai – su sąlyga, kad kartu vartotojui bus įteikta informacijos apie mokesčius dokumento kopija, atitinkanti priede nustatytą formą ir užpildyta pagal 2–12 straipsnių nurodymus, – gali keisti formą tik šiais būdais:

                  a)

                  nukrypstant nuo 1 straipsnio 2 dalies d punkto, padidinti šriftą, išlaikant dydžių proporciją, nustatytą 1 straipsnio 2 dalyje;

                  b)

                  jei elektroninių priemonių matmenys yra tokie, kad dėl kelių lentelių ir stulpelių informacijos apie mokesčius dokumentą būtų sunku skaityti, naudoti tik vieną stulpelį ar vieną lentelę, laikantis to paties informacijos, antraščių ir paantraščių eiliškumo;

                  c)

                  naudoti elektronines priemones, kaip antai lygmenis ir iškylančiuosius langus, jeigu informacijos apie mokesčius dokumento pavadinimas, bendras simbolis, įvadiniai pranešimai, antraštės ir paantraštės yra aiškiai matomi ir išlaikomas informacijos pateikimo eiliškumas.

            2.   1 dalies c punkte nurodytos elektroninės priemonės negali būti primetamos vartotojui tiek, kad atitrauktų jo dėmesį nuo informacijos apie mokesčius dokumente pateikiamos informacijos. Naudojant lygmenis ir iškylančiuosius langus galima pateikti tik šiame reglamente nustatytą informaciją.
      14 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. rugsėjo 28 d.

               Komisijos vardu

               Pirmininkas

            Jean-Claude JUNCKER

         (1)  OL L 257, 2014 8 28, p. 214.

         (2)  2017 m. rugsėjo 28 d. Komisijos deleguotasis reglamentas (ES) 2018/32, kuriuo Europos Parlamento ir Tarybos direktyva 2014/92/ES papildoma techniniais reguliavimo standartais, kuriais nustatoma su mokėjimo sąskaita susijusių tipiškiausių paslaugų standartizuota Sąjungos terminija (žr. šio Oficialiojo leidinio p. 3).

         (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).

         PRIEDAS

            Informacijos apie mokesčius dokumento forma

         Tekstas paveikslėlio

            Informacija apie mokesčius
            Sąskaitos teikėjo pavadinimas:
            Sąskaitos pavadinimas:
            Data:
            ·
            Šiame dokumente pateikiama informacija apie mokesčius už pagrindines paslaugas, susijusias su mokėjimo sąskaita. Ji padės palyginti šiuos mokesčius su mokesčiais už kitas sąskaitas.
            ·
            Gali būti taikomi ir mokesčiai už čia nenurodytas su sąskaita susijusias paslaugas. Išsami informacija pateikiama [nurodykite atitinkamų ikisutartinių ir sutartinių dokumentų pavadinimus].
            ·
            Šiame dokumente vartojamų terminų glosarijus skelbiamas nemokamai.
            Paslaugos
            Mokesčiai
            Bendrosios su sąskaita susijusios paslaugos
            [pagrindinė paslauga] [prekės ženklo pavadi-nimas]
            Apima paslaugų paketą, kurį sudaro:
            Šią apimtį viršijančios paslaugos bus apmokestintos atskirai
            Mokėjimai (išskyrus korteles)
            Kortelės ir grynieji pinigai
            Sąskaitos kreditavimas ir susijusios paslaugos
            Kitos paslaugos

         Tekstas paveikslėlio

            Paslaugų paketas
            Mokesčiai
            [prekės ženklo pavadinimas]
            Šią apimtį viršijančios paslaugos bus apmokestintos atskirai
            Informacija apie papildomas paslaugas
            Informacija apie mokesčius už paslaugas, viršijančias paslaugų pakete numatytą paslaugų apimtį (išskyrus pirmiau nurodytus mokesčius)
            Paslauga
            Mokesčiai
            [prekės ženklo pavadinimas]
            Išsamus išlaidų rodiklis


title: 2018 m. sausio 11 d. Komisijos įgyvendinimo reglamentas (ES) 2018/50, kuriuo 280-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
12.1.2018

               LT

               Europos Sąjungos oficialusis leidinys

               L 7/35

         KOMISIJOS ĮGYVENDINIMO REGLAMENTAS (ES) 2018/50
   2018 m. sausio 11 d.
   kuriuo 280-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
   kadangi:

               (1)

               Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

               (2)

               2017 m. gruodžio 26 d. Jungtinių Tautų Saugumo Tarybos Sankcijų komitetas nusprendė vieną asmenų, grupių ir subjektų, kurių lėšos ir ekonominiai ištekliai turėtų būti įšaldyti, sąrašo įrašą išbraukti ir vieną šio sąrašo įrašą iš dalies pakeisti. Todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 881/2002 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 11 d.

            Komisijos vardu

            Pirmininko pavedimu

            Užsienio politikos priemonių tarnybos vadovė

      (1)  OL L 139, 2002 5 29, p. 9.

      PRIEDAS
      Reglamento (EB) Nr. 881/2002 I priedas iš dalies keičiamas taip:

                  1)

                  įrašas „Zayn Al-Abidin Muhammad Hussein (alias a) Abu Zubaida, b) Abd Al-Hadi Al-Wahab, c) Zain Al-Abidin Muhammad Husain, d) Zayn Al-Abidin Muhammad Husayn, e) Zeinulabideen Muhammed Husein Abu Zubeidah, f) Abu Zubaydah, g) Tariq Hani). Gimimo data: 1971 3 12. Gimimo vieta: Rijadas, Saudo Arabija. Pilietybė: Palestinos. Kita informacija: a) artimas Usamos bin Ladeno bendrininkas ir teroristų kelionių organizavimo pagalbininkas; b) nuo 2007 m. liepos mėn. kalinamas Jungtinėse Amerikos Valstijose. Įtraukimo į sąrašą pagal 2a straipsnio 4 dalies b punktą data: 2001 1 25.“, nurodytas antraštinėje dalyje „Fiziniai asmenys“, išbraukiamas;

                  2)

                  įrašas „Seifallah Ben Hassine (alias a) Seif Allah ben Hocine; b) Saifallah ben Hassine; c) Sayf Allah 'Umar bin Hassayn; d) Sayf Allah bin Hussayn; e) Abu Iyyadh al-Tunisi; f) Abou Iyadh el-Tounsi; g) Abu Ayyad al-Tunisi; h) Abou Aayadh; i) Abou Iyadh). Gimimo data: 1965 11 8. Gimimo vieta: Tunisas, Tunisas. Pilietybė: Tuniso. Įtraukimo į sąrašą pagal 7d straipsnio 2 dalies i punktą data: 2014 9 23.“, nurodytas antraštinėje dalyje „Fiziniai asmenys“, keičiamas taip:
                  „Seifallah Ben Omar Ben Mohamed Ben Hassine (alias a) Seif Allah ben Hocine; b) Saifallah ben Hassine; c) Sayf Allah 'Umar bin Hassayn; d) Sayf Allah bin Hussayn; e) Abu Iyyadh al-Tunisi; f) Abou Iyadh el-Tounsi; g) Abu Ayyad al-Tunisi; h) Abou Aayadh; i) Abou Iyadh; j) Seifallah ben Amor ben Hassine). Adresas: a) 60 Rue de la Libye, Hammam Lif, Ben Arous, Tunisas; b) Libija (galima buvimo vieta nuo 2017 m. liepos mėn.). Gimimo data: 1965 11 8. Gimimo vieta: Tunisas, Tunisas. Pilietybė: Tuniso. Paso Nr.: Tuniso nr. G557170, išduotas 1989 m. lapkričio 16 d. Nacionalinis identifikavimo Nr.: Tuniso nacionalinė tapatybės kortelė 05054425, išduota 2011 5 3 (išduota Hammam Lif). Įtraukimo į sąrašą pagal 7d straipsnio 2 dalies i punktą data: 2014 9 23.“


title: 2018 m. sausio 11 d. Komisijos įgyvendinimo reglamentas (ES) 2018/48, kuriuo į garantuotų tradicinių gaminių registrą įtraukiamas pavadinimas (Suikerstroop (GTG))

text:
12.1.2018

                  LT

                  Europos Sąjungos oficialusis leidinys

                  L 7/23

            KOMISIJOS ĮGYVENDINIMO REGLAMENTAS (ES) 2018/48
      2018 m. sausio 11 d.
      kuriuo į garantuotų tradicinių gaminių registrą įtraukiamas pavadinimas (Suikerstroop (GTG))
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 3 dalies b punktą,
      kadangi:

                  (1)

                  pagal Reglamento (ES) Nr. 1151/2012 50 straipsnio 2 dalies b punktą Nyderlandų paraiška įregistruoti pavadinimą „Suikerstroop“ kaip garantuotą tradicinį gaminį (GTG) buvo paskelbta Europos Sąjungos oficialiajame leidinyje
                      (2);

                  (2)

                  „Suikerstroop“ – tai sirupo konsistencijos skystis, gautas iš augalo, iš kurio pagamintas produktas, nuoviro, pašalinus cukraus kristalus. Pavadinimo reikšmė – „cukraus sirupas“;

                  (3)

                  Komisijai prieštaravimo pateikimus pateikė Suomija, Danija ir Danijoje įsisteigusi bendrovė „Nordic Sugar AB“ – visi jie pateikti 2014 m. rugsėjo 16 d.;

                  (4)

                  Danijos ir Suomijos prieštaravimo pareiškimai buvo persiųsti Nyderlandams;

                  (5)

                  prieštaravimo procedūra pagal „Nordic Sugar AB“ tiesiogiai Komisijai atsiųstą pranešimą nebuvo pradėta. Pagal Reglamento (ES) Nr. 1151/2012 51 straipsnio 1 dalies antrą pastraipą fizinis ar juridinis asmuo, turintis teisėtą interesą ir įsisteigęs ar gyvenantis kitoje valstybėje narėje nei ta, kurioje buvo pateikta paraiška, pranešimą apie prieštaravimą gali pateikti toje valstybėje narėje, kurioje yra įsisteigęs. Todėl „Nordic Sugar AB“ negalėjo pranešimo apie prieštaravimą arba prieštaravimo pareiškimo pateikti tiesiogiai Komisijai;

                  (6)

                  2014 m. lapkričio13 d. Komisija gavo Suomijos pagrįstą prieštaravimo pareiškimą. Danijos pagrįstas prieštaravimo pareiškimas buvo pateiktas kartu su pranešimu apie prieštaravimą. Danijos ir Suomijos pagrįsti prieštaravimo pareiškimai buvo pripažinti priimtinais pagal Reglamento (ES) Nr. 1151/2012 21 straipsnį;

                  (7)

                  pagal pirmiau nurodyto reglamento 51 straipsnio 3 dalį 2014 m. gruodžio 19 d. raštais Komisija paragino Nyderlandus ir Suomiją ir Nyderlandus ir Daniją nuo tų raštų dienos pradėti atitinkamas trijų mėnesių konsultacijas ir pasiekti susitarimą;

                  (8)

                  atsižvelgdama į Nyderlandų prašymą ir remdamasi Reglamento (ES) Nr. 1151/2012 51 straipsnio 3 dalimi, remdamasi 2015 m. balandžio 8 d. laišku, Komisija pratęsė konsultacijų su suinteresuotosiomis šalimis terminą dviejose minėtosios paraiškos prieštaravimo procedūrose. Galutinis draugiško susitarimo procedūros terminas buvo pratęstas iki 2015 m. birželio 19 d.;

                  (9)

                  per nustatytą laikotarpį susitarimas nebuvo pasiektas. 2017 m. vasario 22 d. raštu Nyderlandai informavo Komisiją apie konsultacijų su Suomija ir Danija rezultatus. Komisija, atsižvelgusi į juos, turėtų priimti sprendimą dėl registracijos pagal procedūrą, nurodytą Reglamento (ES) Nr. 1151/2012 52 straipsnio 3 dalies b punkte;

                  (10)

                  savo pagrįstame prieštaravimo pareiškime Suomija ir Danija teigė, kad: 1) pavadinimas nėra specifiškas (jis reiškia tik cukraus sirupą); 2) identišku pavadinimu vadinami keli panašūs Danijos, Švedijos, Suomijos, Vokietijos ir Baltijos šalių rinkose platinami produktai; 3) šio produkto savybės ir jo gamybos būdas nėra unikalūs, nes panašūs Danijoje, Suomijoje ir Švedijoje platinami produktai turi tas pačias savybes ir gamybos būdus. Visų pirma, Suomija laikosi pozicijos, kad paraiškoje apibūdintas produktas negali būti laikomas specialios rūšies sirupu, nes ne tik „Suikerstroop“, bet ir kiti sirupai yra 100 % pagaminti iš cukrinių runkelių arba cukranendrių;

                  (11)

                  Danija taip pat reikalavo, kad produkto specifikacijos 3.1 punktas, kuriame teigiama, kad „produkto etiketėje šalies, kurioje produktas bus parduodamas, kalba būtų nurodyta „tradicinis Nyderlandų gaminys“ būtų performuluotas taip, kad atitiktų Reglamento (ES) Nr. 1151/2012 18 straipsnio 3 dalį. Be to, Suomija užginčijo apibrėžties „tradicinis Nyderlandų gaminys“ naudojimą, nes ji nėra specifinė paraiškoje apibūdintam produktui, kadangi tradiciniais taip pat gali būti laikomi panašūs Šiaurės Europoje platinami produktai;

                  (12)

                  vėliau, vykstant konsultacijoms su Nyderlandais, Suomija paprašė išbraukti paskutinį 3.2 punkto sakinį „Šiuo pavadinimu nevadinamas joks kitas produktas ir nėra kitų tokio tipo produktų su panašiai skambančiais pavadinimais“;

                  (13)

                  Komisija įvertino pagrįstuose prieštaravimo pareiškimuose ir jai pateiktoje informacijoje nurodytus argumentus dėl suinteresuotųjų šalių derybų ir padarė išvadą, kad „Suikerstroop“ turėtų būti įregistruotas kaip GTG;

                  (14)

                  prieštaravimo pareiškimai yra pagrįsti Reglamento (ES) Nr. 1151/2012 21 straipsnio 1 dalies a ir b punktais;

                  (15)

                  dėl nesuderinamumo su reglamento terminais buvo nurodyti trys punktai: 1) pavadinimas nėra specifiškas; 2) produkto savybės ir jo gamybos būdas nėra unikalūs; 3) produkto specifikacijos 3.1 punktas neatitinka Reglamento (ES) Nr. 1151/2012 18 straipsnio 3 dalies, nes jame nurodomas „tradicinis Nyderlandų gaminys“;

                  (16)

                  dėl aplinkybės, leidžiančios laikyti, kad pavadinimas yra teisėtai naudojamas, gerai žinomas ir ekonomiškai reikšmingas panašiems žemės ūkio arba maisto produktams, buvo nurodytas vienas punktas: identišku pavadinimu vadinami keli panašūs Danijos, Švedijos, Suomijos, Vokietijos ir Baltijos šalių rinkose platinami produktai;

                  (17)

                  Reglamentu (ES) Nr. 1151/2012 nereikalaujama, kad GTG pavadinimas būtų specifiškas; to buvo reikalaujama pagal Tarybos reglamento (EB) Nr. 509/2006 (3) 4 straipsnio 2 dalį. Nors paraiškos pateikimo Komisijai metu galiojo Reglamentas (EB) Nr. 509/2006, ji buvo paskelbta laikantis Reglamento (ES) Nr. 1151/2012, todėl nesant konkrečių pereinamojo laikotarpio nuostatų galioja pastarasis reglamentas. Pagal Reglamento (ES) Nr. 1151/2012 18 straipsnio 2 dalį, kad galėtų būti įregistruotas kaip garantuotas tradicinis gaminys, jo pavadinimas turi būti tradiciškai naudojamas konkrečiam produktui pavadinti arba turi nurodyti produkto tradicinį ar specifinį pobūdį. Šiuo atveju pavadinimas „Suikerstroop“ buvo šimtmečius naudojamas šiam specifiniam produktui pavadinti. Jis nurodo produkto specifinį pobūdį: tai yra sirupas, pagamintas iš skysčio, likusio gaminant cukrų iš cukrinių runkelių arba cukranendrių. Taigi, pavadinimas atitinka Reglamento (ES) Nr. 1151/2012 reikalavimus;

                  (18)

                  Reglamente (ES) Nr. 1151/2012 nereikalaujama, kad GTG produktas būtų unikalus arba turėtų skiriamąjį požymį. Produktą turi būti galima identifikuoti ir atskirti. Pagal Reglamento (ES) Nr. 1151/2012 18 straipsnio 4 dalį pavadinimas negali būti registruojamas, jei juo nurodomi tik bendro pobūdžio teiginiai, bendri keliems produktams, arba teiginiai, kurie yra numatyti konkrečiais Sąjungos teisės aktais. „Suikerstroop“ savybės ir gamybos būdai yra aiškiai nustatyti. Be to, produktas, kuriam taikoma produkto su pavadinimu „Suikerstroop“ gamybos specifikacija, atitinka reikalavimus, nustatytus Reglamento (ES) Nr. 1151/2012 18 straipsnio 1 dalies a ir b punktuose, nes gamybos būdas atitinka šio produkto gamybos tradicijas, o naudojamos sudedamosios dalys yra tradicinės;

                  (19)

                  produkto specifikacijos 3.1 punkto sakinys „Pageidaujame, kad, užbaigus Reglamento (ES) Nr. 1151/2012 18 straipsnio 3 dalyje nurodytą procedūrą, produkto etiketėje šalies, kurioje produktas bus parduodamas, kalba būtų nurodyta „tradicinis Nyderlandų gaminys“ (olandų k. – „traditioneel Nederlands product“)“ neatitinka Reglamento (ES) Nr. 1151/2012 18 straipsnio 3 dalies. Jis turėtų būti pakeistas šiuo sakiniu: „Prie pavadinimo turi būti pateikiamas teiginys“ pagaminta laikantis Nyderlandų tradicijų“. Nyderlandų valdžios institucijos sutiko, kad šis pakeitimas turi būti įtrauktas į produkto specifikaciją, kuri turi būti pakartotinai paskelbta informacijos tikslais;

                  (20)

                  į „Suikerstroop“ panašūs produktai parduodami kitose valstybėse narėse pavadinimu, kuris laikomas sąvokos „Suikerstroop“ vertimu į tų valstybių narių oficialiąsias kalbas, tačiau negalima daryti išvados, kad tų valstybių narių rinkose panašiems produktams naudojamas tapatus pavadinimas. Tose valstybėse narėse naudojamas pavadinimas iš tikrųjų turi tą pačią reikšmę kaip „Suikerstroop“ olandų kalba, tačiau nėra tapatus „Suikerstroop“, nes yra išreikštas kita kalba. Be to, pavadinimas „Suikerstroop“ saugomas ne atskirai, o tik kartu su užrašu „pagaminta laikantis Nyderlandų tradicijų“;

                  (21)

                  produktų, kurie yra panašūs į „Suikerstroop“ paraiškoje nurodytą produktą, ir kurie yra platinami Danijos, Švedijos, Suomijos, Vokietijos ir Baltijos šalių rinkose, pavadinimai, reiškiantys „cukraus sirupą“, kurie yra pavadinimo „Suikerstroop“ vertimas tų šalių kalbas, gali būti toliau naudojami. Jie nėra tapatūs Suikerstroop“ ir neturėtų būti laikomi pavadinimo „Suikerstroop“ imitavimu ar mėgdžiojimu, nes pavadinimas „Suikerstroop“ po jo įregistravimo turės bus naudojamas kartu su užrašu „pagaminta laikantis Nyderlandų tradicijų“. Šis pavadinimas saugomas tik tada, kai jis reiškia Nyderlandų tradicijas;

                  (22)

                  akivaizdu, kad pavadinimo „Suikerstroop“ registravimas negali užkirsti kelio atskirų sąvokų „cukrus“ ar „sirupas“, kurie yra bendriniai pavadinimai, naudojimui;

                  (23)

                  Nyderlandai ir Suomija taip pat sutiko išbraukti paskutinį 3.2 punkto sakinį „Šiuo pavadinimu nevadinamas joks kitas produktas ir nėra kitų tokio tipo produktų su panašiai skambančiais pavadinimais“. Todėl toks sakinys turėtų būti išbrauktas iš produkto specifikacijos, kuri turi būti pakartotinai paskelbta informacijos tikslais;

                  (24)

                  atsižvelgiant į tai, kas išdėstyta pirmiau, pavadinimą „Suikerstroop“ reikėtų įtraukti į garantuotų tradicinių gaminių registrą. Informavimo tikslais turėtų būti paskelbta suvestinė bendrojo dokumento redakcija;

                  (25)

                  šiame reglamente nustatytos priemonės atitinka Žemės ūkio produktų kokybės politikos komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Įregistruojamas pavadinimas „Suikerstroop“ (GTG).
      Pirmoje pastraipoje nurodytas pavadinimas yra produkto, priskiriamo Komisijos įgyvendinimo reglamento (ES) Nr. 668/2014 (4) XI priede nurodytai 2.3 klasei „Duona, pyragaičiai, pyragai, konditerijos gaminiai, sausainiai ir kiti kepiniai“, pavadinimas.
      2 straipsnis
      Prie 1 straipsnyje nurodyto pavadinimo pateikiamas teiginys „pagaminta laikantis Nyderlandų tradicijų“. Konsoliduota produkto specifikacija pateikiama šio reglamento priede.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. sausio 11 d.

               Komisijos vardu

               Pirmininkas

            Jean-Claude JUNCKER

         (1)  OL L 343, 2012 12 14, p. 1.

         (2)  OL C 187, 2014 6 19, p. 9.

         (3)  2006 m. kovo 20 d. Tarybos reglamentas (EB) Nr. 509/2006 dėl žemės ūkio produktų ir maisto produktų kaip garantuotų tradicinių gaminių (OL L 93, 2006 3 31, p. 1).

         (4)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).

         PRIEDAS

            GARANTUOTO TRADICINIO GAMINIO (GTG) ĮREGISTRAVIMO PARAIŠKA

         Reglamentas (EB) Nr. 509/2006 dėl žemės ūkio produktų ir maisto produktų kaip garantuotų tradicinių gaminių (*1)

            „SUIKERSTROOP“

            EB Nr. NL-TSG-0007–01203–27.1.2014

         1.   PAREIŠKĖJŲ GRUPĖS PAVADINIMAS IR ADRESAS

                     Pavadinimas

                     Kenniscentrum suiker & voeding

                     Adresas

                     Amsterdamsestraatweg 39a, 3744 MA BAARN

                     Telefonas

                     + 31 355433455

                     Faksas

                     + 31 355426626

                     el. paštas

                     info@kenniscentrumsuiker.nl

               2.   VALSTYBĖ NARĖ ARBA TREČIOJI ŠALIS
         Nyderlandai
         3.   PRODUKTO SPECIFIKACIJA
         3.1.   Registruotinas (-i) pavadinimas (-ai) (Komisijos reglamento (EB) Nr. 1216/2007
             (1)
            2 straipsnis)

         „Suikerstroop“
         Prie pavadinimo pateikiamas teiginys „pagaminta laikantis Nyderlandų tradicijų“.
         3.2.   Pavadinimas

                     ☒

                     pats yra specifinis

                     ☐

                     turi specifinių žemės ūkio produkto arba maisto produkto savybių

               Produktas taip vadinamas nuo seno. „Suikerstroop“ (sirupas) yra šalutinis cukraus gamybos produktas. 1977 m. Įstatymo dėl cukraus ir sirupo (Plataus vartojimo prekių aktas) 12 straipsnyje teigiama, kad „pavadinimas“ Suikerstroop „(prireikus prieš tokį pavadinimą nurodomas augalo, iš kurio pagamintas produktas, pavadinimas) turi ir gali būti vartojamas tik apibūdinant sirupo konsistencijos skystį, gautą iš augalo, iš kurio pagamintas produktas, nuoviro, pašalinus cukraus kristalus…“
         3.3.   Ar pagal Reglamento (EB) Nr. 509/2006 13 straipsnio 2 dalį prašoma išimtinės pavadinimo naudojimo teisės

                     ☒

                     Registravimas nustačius išimtinę pavadinimo naudojimo teisę

                     ☐

                     Registravimas nenustačius išimtinės pavadinimo naudojimo teisės

               3.4.   Produkto rūšis

         2.3 klasė. Konditerijos gaminiai, duona, pyragaičiai, pyragai, sausainiai ir kiti kepiniai
         3.5.   Žemės ūkio produkto arba maisto produkto, kurio pavadinimas nurodytas 3.1 punkte, aprašymas (Reglamento (EB) Nr. 1216/2007 3 straipsnio 1 dalis)

         „Suikerstroop“ – tai sirupo konsistencijos skystis, gautas iš cukrinių runkelių arba cukranendrių, iš kurių pagamintas produktas, nuoviro, pašalinus cukraus kristalus. Šio skysčio ekstrakto kiekis – ne mažesnis nei 80 %, pelenų kiekis – ne didesnis nei 4,0 %, o absoliutus grynumo rodiklis – ne mažesnis nei 73 %. Produktą galima ilgai saugoti, nes jame daug sausosios medžiagos ir cukraus (daugiau nei 60 g/100 g). Dėl sirupe esančio cukraus jame yra nedaug laisvojo vandens, todėl negali vystytis jokie mikroorganizamai.
         Specifinės produkto savybės:

                     Spalva

                     Brikso laipsniai (2)

                     Bendras cukraus kiekis

                     „Suikerstroop“

                     2 000 –30 000  IU (3)

                     ne mažiau kaip 79°

                     ne mažesnis kaip 70 %

            Fizinės savybės

         „Suikerstroop“ – tai lipnus, tirštas, klampus, tamsiai rudos spalvos ir sirupo konsistencijos skystis. Cukraus kiekis jame labai didelis (ne mažesnis nei 70 %).

            Cheminės savybės

         „Suikerstroop“ absoliutus grynumo rodiklis – ne mažesnis nei 73 %, ekstrakto kiekis – ne mažesnis nei 80 %, o pelenų kiekis negali būti didesnis nei 4,0 %.

            Juslinės savybės

         „Suikerstroop“ yra saldaus, sūraus ir kiek kartoko skonio. Saldumo suteikia didelis cukraus kiekis produkte, o sūrumo – mineralai ir kitos tirpios cukrinio runkelio arba cukranendrės sudedamosios dalys, susikaupusios sirupe vykstant cukraus gamybos procesui.
         3.6.   Produkto, kurio pavadinimas nurodytas 3.1 punkte, gamybos būdo aprašymas

         „Suikerstroop“ žaliava – cukrų iš cukrinių runkelių arba cukranendrių gaminant gautas sirupo konsistencijos skystis, iš kurio pašalinti cukraus kristalai.
         Gaminant kristalinį cukrų, ekstrahavimo proceso metu cukrinių runkelių arba cukranendrių cukrus ištirpsta vandenyje. Kitos cukrinių runkelių arba cukranendrių sudedamosios dalys (kitos nei cukrus medžiagos) taip pat ištirpsta vandenyje.
         Ekstraktas nukošiamas, sutirštinamas ir kristalizuojamas. Kristalizavus tokiu būdu gautą cukraus tirpalą, iš jo pašalinami cukraus kristalai. Kitos nei cukrus medžiagos paliekamos likusiame cukraus tirpale, dar vadinamame pokristalizaciniu tirpalu (sirupas arba nukošimo sirupas). Pokristalizaciniame tirpale dar būna likę daug ištirpusio cukraus (apie 85 %). Kad jį būtų galima kristalizuoti, pokristalizacinis tirpalas dar kartą tirštinamas tol, kol susidaro nauji cukraus kristalai. Šie kristalai irgi pašalinami iš sirupo. Likęs sirupas vadinamas B sirupu, jame yra apie 75 % cukraus (pagal sausosios medžiagos kiekį) ir kiek daugiau kitų nei cukrus medžiagų. B sirupas naudojamas kaip „Suikerstroop“ žaliava.
         B sirupas pilamas į maišymo talpyklą, kad iš jo būtų pašalinti nešvarumai. Žaliava apdorojama aktyvintomis anglimis, kurios sugeria nešvarumus; filtruojant nešvarumai pašalinami kartu su anglimis. Taip gaunamas išgrynintas B sirupas, kuris yra pagrindinė „Suikerstroop“ sudedamoji dalis. Į išgrynintą B sirupą pilamas cukraus tirpalas (ištirpintas vandenyje cukrus) ir (arba) invertuotasis cukrus (sirupas), kad produktas įgautų 3.5 punkte nurodytas savybes. Invertuotasis cukrus (sirupas) – tai sirupas, gautas cukrų (sacharozę) padalijus į gliukozę ir fruktozę. Išgrynintas B sirupas, cukraus tirpalas ir (arba) invertuotasis cukrus maišomi tol, kol gaunama vientisa masė.
         Kad būtų gautas 3.5 punkte nurodytos sudėties „Suikerstroop“, ši vientisa masė garinama vakuumo sąlygomis, kol pasiekiamas reikiamas Brikso laipsnių skaičius (ne mažiau kaip 79 Brikso laipsniai).
         Sirupas pilamas į talpyklas, iš kurių išpilstomas į įvairias pakuotes.
         3.7.   Žemės ūkio produkto arba maisto produkto specifinės savybės

         „Suikerstroop“ ypatingas tuo, kad yra daug geresnės kokybės už kitus sirupus, pvz., obuolių arba kriaušių sirupus, ir už melasą. Jis pasižymi šiomis savybėmis:

            Žaliava

         „Suikerstroop“ sirupas pagamintas vien tik iš cukrinių runkelių arba cukranendrių.

            Cukraus sudėtis

         Kadangi sirupas pagamintas vien tik iš cukrinių runkelių arba cukranendrių, jo sudėtyje esantys angliavandeniai – tik sacharozė ir invertuotasis cukrus. Cukraus kiekis jame – ne mažesnis nei 70 % (taip pat žr. 3.5 punkte nurodytas savybes). Tuo jis skiriasi ir nuo melasos, nes joje cukraus yra mažiau nei 68 %.

            Skonis

         Dėl kitų nei cukrus medžiagų, esančių „Suikerstroop“ gaminti naudojamoje žaliavoje, sirupo skonis sūrus ir kartokas. Dėl didelio cukraus kiekio ir kitų nei cukrus medžiagų sirupas įgauna saldų ir sūrų skonį, kuris nebūdingas jokiam kitam sirupui.
         3.8.   Žemės ūkio produkto arba maisto produkto tradicinės savybės

         Registravimo paraiška grindžiama tuo, kad produktas yra gaminamas taikant tradicinį gamybos būdą ir yra tradicinės sudėties.

            Tradiciniai gamybos būdai

         Iš pradžių (XVII a. pradžioje) „Suikerstroop“ sirupas buvo gaminamas rankomis, tačiau nuo 1908 m. pradėtas gaminti pramoniniu būdu. Per tą laiką pramoninės gamybos būdas nepasikeitė, nors pats gamybos procesas buvo patobulintas, modernizuotas ir dar labiau mechanizuotas. XX a. pradžioje įsteigti fabrikai (apie 1910 m.) vis dar veikia. Tobulėjant technologijoms, įranga juose buvo atnaujinta.

            XVII, XVIII ir XIX amžiai

         „Suikerstroop“ tradiciškai buvo cukraus gamybos šalutinis produktas. J. H. Reisingo 1783 m. leidinyje „De Suikerraffinadeur“ („Cukraus rafinuotojas“) aprašyta, kaip gaminant cukraus luitus sirupas subėgdavo į nutekėjimo indus. Vykstant kristalizacijos procesui išgrynintas cukraus sirupas (tirštos konsistencijos) būdavo supilamas į cukraus luitų formas, kurios keletui dienų būdavo pastatomos ant nutekėjimo indų. Taip surinktas sirupas vadintas neuždengtu sirupu. Vėliau luitai būdavo uždengiami baltuoju moliu (dėl to geriau vyksta kristalizacija, o cukrus neištirpsta) ir dar kartą uždedami ant indų. Ant cukraus luitų būdavo lėtai pilamas vanduo, kuris pamažu sunkdavosi į juos. Taip atskirtas sirupas vadintas uždengtu sirupu. Paskui viršutinis sluoksnis (sudžiūvęs molis) būdavo atskiriamas, o cukraus luitai keletą dienų paliekami stovėti. Vėliau jie būdavo padengiami plonesniu baltojo molio sluoksniu, dar kartą dedami ant indų ir drėkinami vandeniu. Taip išgautas sirupas vadintas paskutiniu sirupu (pats gryniausias sirupas).

            XX amžius ir dabartis

         Dėl technologijų pažangos (industrializacijos) kristalinio cukraus galima pagaminti daugiau nei anksčiau. Todėl melado/melasos (t. y. sirupo) sudėtyje yra daugiau kitų nei cukrus medžiagų ir mažiau cukraus (bendras cukraus kiekis – mažesnis nei 68 %, o absoliutus grynumo rodiklis – mažesnis nei 73 %). Dėl susikaupusių nešvarumų (susijusių su pramoninės gamybos veiksmingumu) sirupo skonis irgi labai skiriasi: jis daug sūresnis nei senovėje gaminto paskutinio sirupo (paskutinis gaminant rankomis išgautas sirupas). Tačiau, atsižvelgiant į nemažėjančią „Suikerstroop“ paklausą, nuspręsta jį specialiai gaminti. Gamybos procesas sukurtas apie 1900 m. (žr. 3.6 punkte pateiktą aprašą), o nuo 1908 m. pradėtas taikyti dabartinis gamybos būdas.
         Gamybos būdo apžvalga nuo 1908 m. iki mūsų dienų:

                     Gamybos būdas (apibūdintas 3.6 punkte)

                     1908 m.

                     Mūsų laikais

                     Žaliava (B sirupas) gaunama iš cukranendrių arba cukrinių runkelių gaminant cukrų

                     X

                     X

                     B sirupas išgryninamas aktyvintomis anglimis

                     X

                     X

                     Pagal receptą pridedama cukraus tirpalo ir (arba) invertuotojo cukraus

                     X

                     X

                     Maišoma iki vientisos masės

                     X

                     X

                     Garinama kaitinant, kol pasiekiamas norimas sausosios medžiagos kiekis

                     X

                     X

            Tradicinė sudėtis

         „Suikerstroop“ tradiciškai sudaro sacharozė ir invertuotasis cukrus (angliavandeniai), išgauti iš cukrinių runkelių arba cukranedrių.
         Dabartinė „Suikerstroop“ sudėtis, kuriai taikomi reikalavimai nurodyti 3.9 punkte, niekuo nesiskiria nuo 1977 m. Įstatyme dėl cukraus ir sirupo nurodytos sudėties.
         1977 m. Įstatyme dėl cukraus ir sirupo nurodyta tokia produkto sudėtis: sirupo konsistencijos skystis, gautas iš augalo, iš kurio pagamintas produktas, nuoviro, pašalinus cukraus kristalus. Be to, sirupo ekstrakto kiekis turi būti ne mažesnis nei 80 %, o absoliutus grynumo rodiklis – 73 %. Pelenų kiekis negali būti didesnis nei 4,0 %. Pagrindinės sudėties savybės nepasikeitė ir atitinka 3.5 punkte nurodytus dabartinio „Suikerstroop“ sudėties reikalavimus.

            Tradicinis naudojimas

         „Suikerstroop“ plačiai naudojamas gaminant tradicinius patiekalus. 1987–1988 m. kolekcijos „Streekgerechten en wetenswaardigheden“ („Regioniniai patiekalai ir įdomybės“) veikaluose Jo van Lamoen nurodo daugybę regioninių patiekalų, kuriuos gaminant naudojamas „Suikerstroop“: Groningse kruidkoek, rudos pupelės su obuoliais, Limburgse zoervleisj, Drentse proemenkreuze ir Zeeuwse boterbabbelaars. C.J. Wanneé parengtame šeštajame Amsterdamo namų ekonomikos mokyklos receptų knygos leidinyje, pasirodžiusiame 1910 m., taip pat pateikiama nemažai patiekalų, kuriuos gaminant naudojamas „Suikerstroop“, receptų. Tarp jų galima paminėti saldumynus (boluskoek ir stroopmoppen) ir daugybę kitų patiekalų, kuriems pagardinti siūloma naudoti stroopsaus (iš „Suikerstroop“ pagamintą padažą), nes tradiciniai olandiški patiekalai ne visuomet buvę labai gardūs.
         3.9.   Produkto specifinėms savybėms patikrinti taikomi būtiniausi reikalavimai ir procedūros

         Specifinės „Suikerstroop“ savybės gali būti patikrintos, vertinant 3.5 punkte nurodytas savybes ir taikant minimalius išmatuojamus reikalavimus (spalva, Brikso laipsniai ir bendras cukraus kiekis). Gamintojas tikrina, ar tuos reikalavimus atitinka kiekviena produkcijos partija (pagaminta per kiekvieną gamybos pamainą).
         Olandijos maisto ir vartotojų produktų saugos tarnyba („De Nederlandse Voedsel en Warenautoriteit“, NVWA) tikrina šiuos duomenis, vykdydama kontrolės stebėseną. NVWA bent kartą per metus atlieka administracines gamintojų patikras vietoje, per kurias tikrina surinktus duomenis, susijusius su spalva, Brikso laipsniais ir bendru cukraus kiekiu (kiekvienos produktų partijos patikrinimą atlieka ir surinktus duomenis skaitmeniniu būdu išsaugo pats gamintojas).
         4.   INSTITUCIJOS ARBA ĮSTAIGOS, TIKRINANČIOS, AR LAIKOMASI PRODUKTO SPECIFIKACIJOS REIKALAVIMŲ
         4.1.   Pavadinimas ir adresas

                     Pavadinimas

                     „Nederlandse Voedsel en Waren Autoriteit“

                     Adresas

                     Catharijnesingel 59, 3511 GG UTRECHT

                     Telefonas

                     + 31 0882233333

                     el. paštas

                     info@vwa.nl

                     ☒

                     viešoji

                     ☐

                     privačioji

               4.2.   Institucijos ar įstaigos konkrečios užduotys

         „Nederlandse Voedsel en Waren Autoriteit“ tikrina, ar laikomasi „Suikerstroop“ specifikacijoje nustatytų reikalavimų.

            (*1)  Pakeistas Reglamentu (ES) Nr. 1151/2012 dėl žemės ūkio ir maisto produktų kokybės sistemų.

            (1)  2007 m. spalio 18 d. Komisijos reglamentas (EB) Nr. 1216/2007, nustatantis išsamias Tarybos reglamento (EB) Nr. 509/2006 dėl žemės ūkio produktų ir maisto produktų kaip garantuotų tradicinių gaminių įgyvendinimo taisykles (OL L 275, 2007 10 19, p. 3).

            (2)  Vandenyje ištirpintos sausosios medžiagos (šiuo atveju, cukraus), kiekio matavimo vienetas, nustatomas refraktometru.

            (3)  ICUMSA (Tarptautinės komisijos vienodiems cukraus analizės metodams nustatyti) vienetai. Kuo didesnis UI indeksas, tuo tamsesnė produkto spalva.
         Tai yra netiesioginė grynumo įvertinimo priemonė.


title: 2018 m. sausio 12 d. Tarybos įgyvendinimo reglamentas (ES) 2018/53, kuriuo įgyvendinamas Reglamentas (ES) 2017/1509 dėl ribojamųjų priemonių Korėjos Liaudies Demokratinei Respublikai

text:
13.1.2018

               LT

               Europos Sąjungos oficialusis leidinys

               L 10/1

         TARYBOS ĮGYVENDINIMO REGLAMENTAS (ES) 2018/53
   2018 m. sausio 12 d.
   kuriuo įgyvendinamas Reglamentas (ES) 2017/1509 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2017 m. rugpjūčio 30 d. Tarybos reglamentą (ES) 2017/1509 dėl ribojamųjų priemonių Korėjos Liaudies Demokratinei Respublikai, kuriuo panaikinamas Reglamentas (EB) Nr. 329/2007 (1), ypač į jo 47 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. rugpjūčio 30 d. Taryba priėmė Reglamentą (ES) 2017/1509;

               (2)

               2017 m. gruodžio 28 d. Jungtinių Tautų Saugumo Tarybos (toliau – JT ST) komitetas, įsteigtas pagal JT ST rezoliuciją 1718 (2006), nurodė keturis laivus pagal JT ST rezoliucijos 2375 (2017) 6 punktą;

               (3)

               todėl Reglamento (ES) 2017/1509 XIV priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2017/1509 XIV priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 12 d.

            Tarybos vardu

            Pirmininkė

         E. KRALEVA

      (1)  OL L 224, 2017 8 31, p. 1.

      PRIEDAS
      Toliau nurodyti laivai įtraukiami į laivų, kuriems taikomos ribojamosios priemonės, sąrašą, išdėstytą Reglamento (ES) 2017/1509 XIV priede:

                  „5.

                     Pavadinimas: BILLIONS NO. 18
                  Papildoma informacija
                  TJO: 9191773

                  6.

                     Pavadinimas: UL JI BONG 6
                  Papildoma informacija
                  TJO: 9114555

                  7.

                     Pavadinimas: RUNG RA 2
                  Papildoma informacija
                  TJO: 9020534

                  8.

                     Pavadinimas: RYE SONG GANG 1
                  Papildoma informacija
                  TJO: 7389704“.


title: 2018 m. sausio 9 d. Komisijos įgyvendinimo reglamentas (ES) 2018/55, kuriuo dėl Singapūro Respublikos priskyrimo prie trečiųjų šalių, kurios pripažįstamos taikančiomis bendriesiems pagrindiniams civilinės aviacijos saugumo standartams lygiaverčius saugumo standartus, iš dalies keičiamas Įgyvendinimo reglamentas (ES) 2015/1998 (Tekstas svarbus EEE. )

text:
13.1.2018

               LT

               Europos Sąjungos oficialusis leidinys

               L 10/5

         KOMISIJOS ĮGYVENDINIMO REGLAMENTAS (ES) 2018/55
   2018 m. sausio 9 d.
   kuriuo dėl Singapūro Respublikos priskyrimo prie trečiųjų šalių, kurios pripažįstamos taikančiomis bendriesiems pagrindiniams civilinės aviacijos saugumo standartams lygiaverčius saugumo standartus, iš dalies keičiamas Įgyvendinimo reglamentas (ES) 2015/1998
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (1), ypač į jo 4 straipsnio 3 dalį,
   kadangi:

               (1)

               Komisijos įgyvendinimo reglamento (ES) 2015/1998 (2) priede išvardytos trečiosios šalys, kurios pripažįstamos taikančiomis saugumo standartus, lygiaverčius bendriesiems pagrindiniams civilinės aviacijos apsaugos nuo neteisėtos veikos, keliančios pavojų civilinės aviacijos saugumui, standartams;

               (2)

               Komisija patikrinusi nustatė, kad Singapūro Respublika taip pat atitinka Komisijos reglamento (EB) Nr. 272/2009 (3) priedo E dalyje nustatytus trečiųjų šalių saugumo standartų atitikties pripažinimo kriterijus;

               (3)

               todėl Įgyvendinimo reglamentas (ES) 2015/1998 turėtų būti atitinkamai iš dalies pakeistas;

               (4)

               atsižvelgiant į tai, kad gali tekti pertvarkyti oro uostų veiklą ir (arba) infrastruktūrą, prieš pradedant taikyti šį reglamentą turėtų būti numatytas atitinkamas laikotarpis;

               (5)

               šiame reglamente nustatytos priemonės atitinka Civilinės aviacijos saugumo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) 2015/1998 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. vasario 6 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 9 d.

            Komisijos vardu

            Pirmininko pavedimu

         Violeta BULC

            Komisijos narė

      (1)  OL L 97, 2008 4 9, p. 72.

      (2)  OL L 299, 2015 11 14, p. 1.

      (3)  2009 m. balandžio 2 d. Komisijos reglamentas (EB) Nr. 272/2009, kuriuo papildomi Europos Parlamento ir Tarybos reglamento (EB) Nr. 300/2008 priede nustatyti bendrieji pagrindiniai civilinės aviacijos saugumo standartai (OL L 91, 2009 4 3, p. 7).

      PRIEDAS
      Įgyvendinimo reglamento (ES) 2015/1998 priedas iš dalies keičiamas taip:

                  1)

                  3 skyriaus 3-B priedėlis pakeičiamas taip:

                     „3-B PRIEDĖLIS

                  ORLAIVIO SAUGUMAS

                     TREČIOSIOS ŠALYS, TAIP PAT KITOS ŠALYS IR TERITORIJOS, KURIOMS PAGAL SUTARTIES DĖL EUROPOS SĄJUNGOS VEIKIMO 355 STRAIPSNĮ NETAIKOMA TOS SUTARTIES TREČIOSIOS DALIES VI ANTRAŠTINĖ DALIS, PRIPAŽINTOS TAIKANČIOMIS SAUGUMO STANDARTUS, LYGIAVERČIUS BENDRIESIEMS PAGRINDINIAMS CIVILINĖS AVIACIJOS SAUGUMO STANDARTAMS

                  Orlaivių saugumo atžvilgiu pripažįstama, kad šios trečiosios šalys, taip pat kitos šalys ir teritorijos, kurioms pagal Sutarties dėl Europos Sąjungos veikimo 355 straipsnį netaikoma tos sutarties trečiosios dalies VI antraštinė dalis, taiko saugumo standartus, lygiaverčius bendriesiems pagrindiniams civilinės aviacijos saugumo standartams:

                                 Kanada

                                 Farerų Salos (Vagaro oro uostas)

                                 Grenlandija (Kangerlusuako oro uostas)

                                 Gernsis

                                 Meno Sala

                                 Džersis

                                 Juodkalnija

                                 Singapūro Respublika (Singapūro Čangio oro uostas)

                                 Jungtinės Amerikos Valstijos

                        Jei Komisija turi informacijos, kad trečiojoje šalyje arba kitoje susijusioje šalyje ar teritorijoje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių standartų, ji nedelsdama apie tai praneša atitinkamoms valstybių narių institucijoms.
                  Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas trečiojoje šalyje arba kitoje susijusioje šalyje ar teritorijoje taikomų atitinkamų saugumo standartų lygiavertiškumas, ji nedelsdama apie tai praneša atitinkamoms valstybių narių institucijoms.“

                  2)

                  4 skyriaus 4-B priedėlis pakeičiamas taip:

                     „4-B PRIEDĖLIS

                  KELEIVIAI IR RANKINIS BAGAŽAS

                     TREČIOSIOS ŠALYS, TAIP PAT KITOS ŠALYS IR TERITORIJOS, KURIOMS PAGAL SUTARTIES DĖL EUROPOS SĄJUNGOS VEIKIMO 355 STRAIPSNĮ NETAIKOMA TOS SUTARTIES TREČIOSIOS DALIES VI ANTRAŠTINĖ DALIS, PRIPAŽINTOS TAIKANČIOMIS SAUGUMO STANDARTUS, LYGIAVERČIUS BENDRIESIEMS PAGRINDINIAMS CIVILINĖS AVIACIJOS SAUGUMO STANDARTAMS

                  Keleivių ir rankinio bagažo saugumo atžvilgiu pripažįstama, kad šios trečiosios šalys, taip pat kitos šalys ir teritorijos, kurioms pagal Sutarties dėl Europos Sąjungos veikimo 355 straipsnį netaikoma tos sutarties trečiosios dalies VI antraštinė dalis, taiko saugumo standartus, lygiaverčius bendriesiems pagrindiniams civilinės aviacijos saugumo standartams:

                                 Kanada

                                 Farerų Salos (Vagaro oro uostas)

                                 Grenlandija (Kangerlusuako oro uostas)

                                 Gernsis

                                 Meno Sala

                                 Džersis

                                 Juodkalnija

                                 Singapūro Respublika (Singapūro Čangio oro uostas)

                                 Jungtinės Amerikos Valstijos

                        Jei Komisija turi informacijos, kad trečiojoje šalyje arba kitoje susijusioje šalyje ar teritorijoje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių standartų, ji nedelsdama apie tai praneša atitinkamoms valstybių narių institucijoms.
                  Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas trečiojoje šalyje arba kitoje susijusioje šalyje ar teritorijoje taikomų atitinkamų saugumo standartų lygiavertiškumas, ji nedelsdama apie tai praneša atitinkamoms valstybių narių institucijoms.“

                  3)

                  5 skyriaus 5-A priedėlis pakeičiamas taip:

                     „5-A PRIEDĖLIS

                  KROVINIŲ SKYRIAUS BAGAŽAS

                     TREČIOSIOS ŠALYS, TAIP PAT KITOS ŠALYS IR TERITORIJOS, KURIOMS PAGAL SUTARTIES DĖL EUROPOS SĄJUNGOS VEIKIMO 355 STRAIPSNĮ NETAIKOMA TOS SUTARTIES TREČIOSIOS DALIES VI ANTRAŠTINĖ DALIS, PRIPAŽINTOS TAIKANČIOMIS SAUGUMO STANDARTUS, LYGIAVERČIUS BENDRIESIEMS PAGRINDINIAMS CIVILINĖS AVIACIJOS SAUGUMO STANDARTAMS

                  Krovinių skyriaus bagažo saugumo atžvilgiu pripažįstama, kad šios trečiosios šalys, taip pat kitos šalys ir teritorijos, kurioms pagal Sutarties dėl Europos Sąjungos veikimo 355 straipsnį netaikoma tos sutarties trečiosios dalies VI antraštinė dalis, taiko saugumo standartus, lygiaverčius bendriesiems pagrindiniams civilinės aviacijos saugumo standartams:

                                 Kanada

                                 Farerų Salos (Vagaro oro uostas)

                                 Grenlandija (Kangerlusuako oro uostas)

                                 Gernsis

                                 Meno Sala

                                 Džersis

                                 Juodkalnija

                                 Singapūro Respublika (Singapūro Čangio oro uostas)

                                 Jungtinės Amerikos Valstijos

                        Jei Komisija turi informacijos, kad trečiojoje šalyje arba kitoje susijusioje šalyje ar teritorijoje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių standartų, ji nedelsdama apie tai praneša atitinkamoms valstybių narių institucijoms.
                  Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas trečiojoje šalyje arba kitoje susijusioje šalyje ar teritorijoje taikomų atitinkamų saugumo standartų lygiavertiškumas, ji nedelsdama apie tai praneša atitinkamoms valstybių narių institucijoms.“


title: 2018 m. sausio 12 d. Komisijos įgyvendinimo reglamentas (ES) 2018/56, kuriuo iš dalies keičiamas Įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu

text:
13.1.2018

                  LT

                  Europos Sąjungos oficialusis leidinys

                  L 10/9

            KOMISIJOS ĮGYVENDINIMO REGLAMENTAS (ES) 2018/56
      2018 m. sausio 12 d.
      kuriuo iš dalies keičiamas Įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 9 straipsnio 2 dalį, 36 straipsnio 6 dalį, 53 straipsnio 1 dalį, 57 straipsnio 2 dalį, 104 ir 114 straipsnius,
      kadangi:

                  (1)

                  remiantis Komisijos įgyvendinimo reglamento (ES) Nr. 908/2014 (2) 7 straipsnio 3 dalimi, atlikdama išsamų išlaidų tikrinimą sertifikavimo įstaiga gali naudoti integruotą atrankos metodą. Atsižvelgiant į šio straipsnio taikymo patirtį per pirmuosius dvejus metus, tikslinga paaiškinti, ką reiškia sąvoka „integruotas atrankos metodas“, kai siekiama įvairių audito tikslų, kaip nurodyta Reglamento (ES) Nr. 1306/2013 9 straipsnyje;

                  (2)

                  Europos Parlamento ir Tarybos reglamento (ES) Nr. 1303/2013 (3) 41 straipsnyje nustatyta kiekvienos mokėjimo agentūrų išlaidų deklaracijos, apimančios mokėjimo prašymus, susijusius su finansinėmis priemonėmis, riba – ne daugiau kaip 25 % visos finansinei priemonei įsipareigotos programos įnašų sumos. Įgyvendinimo reglamento (ES) Nr. 908/2014 22 straipsnio 1 dalies a punkte numatyta, kad ketvirčio deklaracijoje turi būti nurodyta reikalavimus atitinkančių viešųjų išlaidų suma, kurią mokėjimo agentūra faktiškai sumokėjo kiekvieną ketvirtį pagal to straipsnio 2 dalį. Mokėjimo agentūros sumokėtos sumos, susijusios su finansinėmis priemonėmis, Komisijai turėtų būti deklaruojamos laikantis 25 % ribos ir su sąlyga, kad pasiektas atitinkamo įgyvendinimo etapo tikslas. Pirmoji deklaracija Komisijai, neviršijanti 25 % ribos, inicijuojama pasirašius finansavimo sutartį ir atlikus tolesnį finansinei priemonei skirtą mokėjimą. Tolesnės mokėjimo dalys Komisijai deklaruojamos pasiekus atitinkamą išmokėjimo lygį, remiantis Reglamento (ES) Nr. 1303/2013 41 straipsniu. Europos žemės ūkio fondo kaimo plėtrai (EŽŪFKP) atveju tai reiškia, kad mokėjimo agentūra per ketvirtį gali deklaruoti tik 25 % bendro planuojamo įnašo. Todėl panašu, kad Įgyvendinimo reglamento (ES) Nr. 908/2014 22 straipsnio 1 ir 2 dalyse nustatytos taisyklės yra netinkamos atsižvelgiant į tai, kaip valstybės narės ir Komisija turi valdyti finansines priemones vadovaudamosi Reglamentu (ES) Nr. 1303/2013, todėl tas taisykles reikia atitinkamai iš dalies pakeisti;

                  (3)

                  siekiant sumažinti administracinę naštą, kuri valstybėms narėms tenka vykdant lėšų susigrąžinimą, iš patirties galima spręsti, kad reikėtų nustatyti ribą, kurios nesiekiančios palūkanos nebūtų susigrąžinamos;

                  (4)

                  Įgyvendinimo reglamento (ES) Nr. 908/2014 30 straipsnio 2 dalyje numatyta, kad sąskaitoms patvirtinti naudojami dokumentai ir apskaitos informacija nusiunčiami Komisijai tiek popierine, tiek elektronine forma. Siekiant palengvinti administracinę naštą valstybėms narėms ir Komisijai, racionalizuoti dokumentų analizę ir sušvelninti riziką, kuri gali kilti dėl naudojamų duomenų nenuoseklumo, valstybių narių turėtų būti prašoma pateikti tik elektroninius dokumentus, pasirašytus elektroniniu parašu. Toks reikalavimas turėtų būti nurodytas ir to įgyvendinimo reglamento I priede išdėstytame valdymo deklaracijos tekste. Siekiant, kad dokumentų nebūtų vėluojama pateikti dėl techninių kliūčių, susijusių su naudojimusi elektroniniu parašu, pirmaisiais naujojo reikalavimo taikymo metais turėtų būti suteikiama galimybė elektronine forma teikti pasirašytus dokumentus;

                  (5)

                  pagal Įgyvendinimo reglamento (ES) Nr. 908/2014 31 straipsnio 1 dalį to įgyvendinimo reglamento 30 straipsnio 1 dalies c punkte nurodytos apskaitos informacijos forma ir turinys bei jos pateikimo Komisijai būdas turi būti nustatomi laikantis Komisijos įgyvendinimo reglamento (ES) 2017/1758 (4). Iš patirties matyti, kad apskaitos informacijos formą ir turinį kiekvienais metais būtina iš dalies pakeisti, dėl to didėja administracinė našta ir kyla vėlavimo rizika. Supaprastinimo tikslais ir siekiant suteikti galimybę laiku nustatyti susijusias technines specifikacijas, tikslinga leisti, kad Komisija, informavusi Žemės ūkio fondų komitetą, nuo 2019 finansinių metų apskaitos informacijos pavyzdžius ir susijusias technines specifikacijas atnaujintų ir pateiktų iki kiekvienų finansinių metų pradžios. Be to, tikslinga nustatyti bendruosius tų techninių specifikacijų reikalavimus;

                  (6)

                  Įgyvendinimo reglamento (ES) Nr. 908/2014 34 straipsnio 2 dalyje numatyta, kad jei Komisija mano, kad išlaidos patirtos nesilaikant Sąjungos taisyklių, ji praneša tokias išvadas atitinkamai valstybei narei, o pranešime nustatoma ir dvišalio posėdžio, kuris turi būti surengtas per keturis mėnesius po to, kai baigiasi valstybės narės atsakymui nustatytas laikotarpis, data. Tuo laikotarpiu būtina atlikti tam tikrus administracinius veiksmus, kaip antai išversti valstybės narės atsakymą, atlikti valstybės narės pateiktų duomenų analizę Komisijoje, valstybės narės nacionaline kalba parengti kvietimą į dvišalį posėdį ir pasiruošti posėdžiui. Iš patirties, sukauptos per pastaruosius dvejus metus, matyti, kad daugeliu atveju ketverių metų laikotarpis nėra pakankamas, kad būtų galima veiksmingai pasiruošti posėdžiams. Siekiant sudaryti sąlygas geriau pasiruošti dvišaliam posėdžiui, laikotarpis, per kurį turi būti surengtas posėdis, turėtų būti pratęstas iki penkių mėnesių. Toks pratęsimas turėtų būti taikomas tik tyrimų, apie kuriuos šio reglamento įsigaliojimo metu dar nebuvo išsiųstas pranešimas pagal pirma minėtą 34 straipsnio 2 dalį, atveju, kad nebūtų sutrikdyti jokie jau vykdomi tyrimai;

                  (7)

                  Įgyvendinimo reglamento (ES) Nr. 908/2014 34 straipsnio 3 dalies trečioje pastraipoje reikalaujama, kad Komisija savo išvadas valstybei narei praneštų per šešis mėnesius nuo dvišalio posėdžio protokolo nusiuntimo dienos. Nustatytas terminas susijęs tik su dvišalio posėdžio protokolu, o tai reiškia, kad dvišalis posėdis įvyko. Tame įgyvendinimo reglamente nėra aiškiai nustatytas pranešimo išsiuntimo terminas tuo atveju, jeigu valstybė narė mano, kad dvišalis posėdis nėra būtinas. Todėl ta nuostata tuo tikslu turėtų būti patikslinta ir nustatyta šešių mėnesių laikotarpio pradžia tuo atveju, kai dvišalio posėdžio nereikėjo;

                  (8)

                  Įgyvendinimo reglamento (ES) Nr. 908/2014 34 straipsnio 9 dalyje numatyta, kad to straipsnio 3, 4 ir 5 dalyse nurodyti laikotarpiai tinkamai pagrįstais atvejais gali būti pratęsti. To įgyvendinimo reglamento 34 straipsnio 2 dalyje numatytas laikotarpis, per kurį turi būti surengtas dvišalis posėdis, ir tai, kad tinkamai pagrįstais atvejais tą laikotarpį reikia pratęsti. Todėl to Įgyvendinimo reglamento 34 straipsnio 9 dalį reikėtų atitinkamai iš dalies pakeisti;

                  (9)

                  pagal Reglamento (ES) Nr. 1306/2013 111 straipsnio 1 dalį valstybės narės turi skelbti informaciją apie Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) paramos gavėjus, įskaitant, be kita ko, už kiekvieną priemonę, finansuojamą iš tų fondų atitinkamais finansiniais metais, gautos išmokos sumą ir kiekvienos priemonės pobūdį bei aprašą. Įgyvendinimo reglamento (ES) Nr. 908/2014 57 straipsnyje nurodoma su tomis priemonėmis susijusi papildoma skelbtina informacija ir pateikiama nuoroda į to įgyvendinimo reglamento XIII priedą, kuriame pateikiamas susijusių priemonių sąrašas;

                  (10)

                  Įgyvendinimo reglamento (ES) Nr. 908/2014 XIII priedas turėtų būti iš dalies pakeistas siekiant atsižvelgti į tai, kad į tą priedą įtrauktų priemonių sąrašą taip pat turėtų būti įtrauktos išskirtinės priemonės, būtinos rinkos padėčiai spręsti pagal Europos Parlamento ir Tarybos reglamento (ES) Nr. 1308/2013 (5) 220 straipsnio 1 dalį ir 221 straipsnio 1 ir 2 dalis. Tos išskirtinės priemonės yra laikomos priemonėmis, kuriomis pagal Reglamento (ES) Nr. 1306/2013 4 straipsnio 1 dalies a punktą remiamos žemės ūkio rinkos. Todėl tikslinga iš dalies pakeisti Įgyvendinimo reglamento (ES) Nr. 908/2014 XIII priedo 10 punktą. Be to, to priedo sąrašo 3 punkte minima pagalba šilkaverpių sektoriui nebegalioja, atsižvelgiant į tai, kad Tarybos reglamento (EB) Nr. 1234/2007 (6) 111 straipsnis buvo panaikintas Reglamentu (ES) Nr. 1308/2013 nuo 2014 m. sausio 1 d. ir kad visi susiję finansiniai įsipareigojimai ir mokėjimai paramos gavėjams jau baigėsi. Todėl nuoroda į pagalbą šilkaverpių sektoriui iš to sąrašo turėtų būti išbraukta;

                  (11)

                  todėl Įgyvendinimo reglamentas (ES) Nr. 908/2014 turėtų būti atitinkamai iš dalies pakeistas;

                  (12)

                  šiame reglamente nustatytos priemonės atitinka Žemės ūkio fondų komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Įgyvendinimo reglamentas (ES) Nr. 908/2014 iš dalies keičiamas taip:

                  1)

                  7 straipsnio 3 dalies ketvirtas sakinys pakeičiamas taip:
                  „Atlikdamos išsamų tikrinimą, taip pat taikydamos atrankos metodus, sertifikavimo įstaigos gali taikyti dvigubo tikslo testus atskiriems audito tikslams pasiekti.“;

                  2)

                  22 straipsnio 2 dalis papildoma trečia pastraipa:
                  „Kiek tai susiję su finansinėms priemonėms, nustatytomis pagal Reglamento (ES) Nr. 1303/2013 38 straipsnio 1 dalies b punktą, išlaidos deklaruojamos pagal pirmoje pastraipoje nurodytus ataskaitinius laikotarpius, kai tik įvykdomos to reglamento 41 straipsnio 1 dalyje nustatytos sąlygos dėl kiekvienos tolesnės tarpinio mokėjimo paraiškos.“;

                  3)

                  27 straipsnio 1 dalis papildoma šiuo sakiniu:
                  „Valstybės narės gali nuspręsti nesusigrąžinti palūkanų, kai palūkanų suma neviršija 5 EUR.“;

                  4)

                  30 straipsnio 2 dalis pakeičiama taip:
                  „2.   1 dalyje nurodyti dokumentai ir apskaitos informacija nusiunčiami Komisijai ne vėliau kaip kitų metų, einančių po atitinkamų finansinių metų, vasario 15 d. Šios dalies a, b ir d punktuose nurodyti dokumentai teikiami elektroniniu būdu, naudojant Komisijos nustatytą formą ir laikantis Komisijos pagal 24 straipsnį nustatytų reikalavimų.
                  Teikiant tuos dokumentus privaloma naudoti elektroninį parašą, kaip apibrėžta Europos Parlamento ir Tarybos reglamente (ES) Nr. 910/2014 (*1). Komisija gali priimti elektronine forma perduotus su 2017 finansiniais metais susijusius pasirašytus dokumentus.

                     (*1)  2014 m. liepos 23 d. Europos Parlamento ir Tarybos reglamentas (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB (OL L 257, 2014 8 28, p. 73).“;"

                  5)

                  31 straipsnio 1 dalis pakeičiama taip:
                  „1.   30 straipsnio 1 dalies c punkte nurodytos apskaitos informacijos formą ir turinį Komisija valstybėms narėms nurodo per informacines sistemas teikiamais pavydžiais.
                  Komisija, informavusi Žemės ūkio fondų komitetą, apskaitos informacijos pavyzdžius ir susijusias technines specifikacijas pateikia ir atnaujina iki kiekvienų finansinių metų pradžios.
                  Techninės specifikacijos apima:

                              a)

                              atskirai apskaitos informacijai taikomus metinius duomenų reikalavimus (X lentelę);

                              b)

                              EŽŪGF ir EŽŪFKP išlaidų kompiuterinių bylų perdavimo specifikacijas;

                              c)

                              duomenų laukų aprašymus (atmintines);

                              d)

                              EŽŪFKP biudžeto kodų struktūrą.“;

                  6)

                  34 straipsnis iš dalies keičiamas taip:

                              a)

                              2 dalies pirma pastraipa pakeičiama taip:
                              „Jeigu po atlikto tyrimo Komisija mano, kad išlaidos patirtos nesilaikant Sąjungos taisyklių, ji praneša tokias išvadas atitinkamai valstybei narei, nurodo taisomąsias priemones, reikalingas užtikrinti, kad ateityje būtų laikomasi šių taisyklių, ir nurodo preliminarų finansinių pataisų lygį, kuris, jos manymu, tame procedūros etape atitinka jos išvadas. Tame pranešime taip pat nustatoma dvišalio posėdžio, kuris turi būti surengtas per penkis mėnesius po to, kai baigiasi valstybės narės atsakymui nustatytas laikotarpis, data. Pranešime daroma nuoroda į šį straipsnį.“;

                              b)

                              3 dalis papildoma šia ketvirta pastraipa:
                              „Jeigu valstybė narė praneša Komisijai, kad dvišalis posėdis nėra būtinas, šešių mėnesių laikotarpis prasideda nuo dienos, kurią Komisija gavo pranešimą.“;

                              c)

                              9 dalis pakeičiama taip:
                              „9.   Tinkamai pagrįstais atvejais, apie kuriuos pranešama atitinkamoms valstybėms narėms, Komisija gali pratęsti 2–5 dalyse nurodytus laikotarpius.“;

                  7)

                  I priedas pakeičiamas šio reglamento priedo tekstu;

                  8)

                  XIII priedas iš dalies keičiamas taip:

                              a)

                              3 punktas išbraukiamas;

                              b)

                              10 punktas pakeičiamas taip:

                                          „10.

                                          Priemonės, suteiktos pagal Reglamento (ES) Nr. 1308/2013 219 straipsnio 1 dalį, 220 straipsnio 1 dalį ir 221 straipsnio 1 ir 2 dalis kaip priemonės, kuriomis pagal Reglamento (ES) Nr. 1306/2013 4 straipsnio 1 dalies a punktą remiamos žemės ūkio rinkos.“

            2 straipsnis
      Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. sausio 12 d.

               Komisijos vardu

               Pirmininkas

            Jean-Claude JUNCKER

         (1)  OL L 347, 2013 12 20, p. 549.

         (2)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).

         (3)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).

         (4)  2017 m. rugsėjo 27 d. Komisijos įgyvendinimo reglamentas (ES) 2017/1758, kuriuo nustatomi Komisijai teiktinos apskaitos informacijos, reikalingos EŽŪGF ir EŽŪFKP sąskaitoms tikrinti ir tvirtinti, stebėjimo duomenims rinkti ir prognozėms rengti, forma ir turinys (OL L 250, 2017 9 28, p. 1).

         (5)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

         (6)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (OL L 299, 2007 11 16, p. 1).

         PRIEDAS
         „
               I PRIEDAS

                  VALDYMO DEKLARACIJA

               (3 straipsnis)
               Aš, …, … mokėjimo agentūros direktorius, pateikiu šios mokėjimo agentūros finansinių metų nuo xx 10 16 iki xx+1 10 15 sąskaitas.
               Remdamasis savo nuomone ir turima informacija, kuri apima, inter alia, vidaus audito tarnybos darbo rezultatus, patvirtinu, kad:

                           —

                           kiek man žinoma, pateiktose elektroninio formato sąskaitose nurodytos teisingos, išsamios ir tikslios pirmiau nurodytų finansinių metų išlaidos ir įplaukos. Visų pirma, į sąskaitas įrašytos visos man žinomos skolos, avansai, garantijos ir atsargos, o visos su EŽŪGF ir EŽŪFKP susijusios gautos įplaukos buvo tinkamai pervestos atitinkamiems fondams,

                           —

                           buvo įdiegta sistema, kuria tinkamai užtikrinamas susijusių sandorių teisėtumas ir tvarkingumas ir tai, kad prašymų atitiktis reikalavimams, o kaimo plėtros atveju – pagalbos skyrimo tvarka – būtų valdomos, kontroliuojamos ir registruojamos dokumentuose laikantis Sąjungos taisyklių.

                     Į sąskaitas įtrauktos išlaidos naudotos pagal paskirtį, kaip apibrėžta Reglamente (ES) Nr. 1306/2013.
               Be to, patvirtinu, kad pagal Reglamento (ES) Nr. 1306/2013 58 straipsnį taikomos veiksmingos ir proporcingos kovos su sukčiavimu priemonės ir yra atsižvelgiama į nustatytus rizikos veiksnius.
               Tačiau šiam patikinimui taikomos tokios išlygos:
               Galiausiai patvirtinu, kad man nežinomi jokie neišaiškinti atvejai, kurie galėtų padaryti žalos Sąjungos finansiniams interesams.
               (parašas)
            “